Molefe-afdanking ŉ stap in die regte rigtingBrian Molefe Foto: ANA Die vakbond Solidariteit het vandag die terugtrekking van Brian Molefe se heraanstelling as uitvoerende hoof van Eskom verwelkom. Dit volg nadat Solidariteit onlangs ŉ omvattende regsaksie teen die nou voormalige Eskom-baas van stapel gestuur het. Volgens Deon Reyneke, adjunkhoofsekretaris van die energiebedryf by Solidariteit, sal die vakbond egter, ten spyte van Molefe se aanstelling wat teruggetrek is, voortgaan met die hofaksie teen Molefe en die Eskom-raad. “Solidariteit voer in sy hofstukke aan dat die Raad se goedkeuring van Molefe se aanvanklike vroeë aftrede en die daaropvolgende pension-uitbetaling nie regmatig of binne die raamwerk van Eskom se pensioen- en voorsorgfonds geskied het nie,” het Reyneke verduidelik. Reyneke het voorts gesê dat Solidariteit dus sal voortgaan om die direkteur van openbare vervolging te versoek om Molefe en die Eskom-raad se aksies en besluite te ondersoek.